Komisjoni määrus (EMÜ) nr 313/90,

5. veebruar 1990,

kaupade klassifitseerimise kohta koondnomenklatuuri koodi 27100069 alla

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, [1] viimati muudetud määrusega (EMÜ) nr 3845/89, [2] eriti selle artiklit 9,

ning arvestades, et:

koondnomenklatuuri ühtse kohaldamise tagamiseks on asjakohane võtta vastu sätted, mis käsitlevad sellise gaasiõli klassifitseerimist, mille leekpunkt on vähemalt 55 °C ja mis on ette nähtud vaakumdestilleerimiseks eesmärgiga suurendada leekpunkti selle tagamiseks, et kui toodet pärast vabasse ringlusse suunamist transporditakse tsisternides, mis võivad olla saastatud, või kui sellele lisatakse voolavuse suurendamiseks petrooli, ei oleks lõpptoote leekpunkt madalam kui 55 °C, mis on üldiselt nõutav miinimum toote gaasiõlina turustamiseks;

määrusele (EMÜ) nr 2658/87 lisatud koondnomenklatuuris viidatakse koodi 27100061 all gaasiõlile, "mille suhtes kohaldatakse eritöötlust", ja selle juurde kuulub järgmine joonealune märkus: "Käesoleva alamrubriigi kande suhtes kehtivad tingimused, mille määravad kindlaks pädevad asutused"; koodi 27100069 all viidatakse "muuks otstarbeks ette nähtud" gaasiõlidele; kõnealuse gaasiõli klassifitseerimisel võib arvesse võtta nimetatud koode;

grupi 27 täiendavas märkuses nr 4 loetletakse toimingud, mida võib lugeda mõiste "eritöötlus" alla kuuluvaks; kõnealuse märkuse punkti a tekst on järgmine: "vaakumdestilleerimine"; sellest järelduvalt sõltub kõnealuse gaasiõli klassifitseerimine CN-koodide 27100061 või 27100069 alla asjaolust, kas esimeses põhjenduses nimetatud töötlemist võib lugeda "eritöötluseks" eespool nimetatud märkuse nr 4 punkti a tähenduses;

kuigi märkuse nr 4 punkt a piirdub "vaakumdestilleerimise" nimetamisega ja kõnealuse märkuse punkti a käsitlevas koondnomenklatuuri selgitavas märkuses väidetakse, et "Vaakumdestilleerimine on destilleerimine rõhu all, mis ei ületa 400 millibaari, mõõdetuna kolonni tipus", osutab grupi 27 struktuur ja sisu sellele, et toimingut võib lugeda "eritöötluseks", st et toote võib tollimaksust vabastada, ainult juhul, kui töötlemistoimingu käigus muudetakse oluliselt põhitoote omadusi;

kõnealune vaakumdestilleerimine põhitoote omadusi oluliselt ei muuda; tegelikkuses ei ole ei tehniliselt ega majanduslikult põhjendatud, kui imporditud põhitoote leekpunkt on kõrgem, kui on üldiselt nõutav toote gaasiõlina turustamiseks; kõnealust gaasiõli võib kasutada diislikütuse või kerge kütteainena nii enne kui ka pärast esimeses põhjenduses nimetatud töötlemistoimingut; teisest küljest, kuigi eespool nimetatud selgitav märkus sisaldab tehniliselt juriidilist teksti, sätestatakse samuti, et juriidilist teksti tõlgendatakse ja kohaldatakse vastavalt piirangutele, mis tulenevad "lõppkasutust" kehtestava joonealuse märkuse olemasolust ja seega asjaomastest ühenduse õigusaktidest;

töötlemistoimingut, mida gaasiõli suhtes kohaldatakse, ei saa lugeda eritöötluseks eespool nimetatud märkuse nr 4 punkti a tähenduses; sellest tulenevalt klassifitseeritakse gaasiõli koodi 27100069 alla;

nomenklatuurikomitee ei ole eesistuja määratud tähtaja jooksul oma arvamust esitanud,

ON VASTU VÕTNUD KÄESOLEVA MÄÄRUSE:

Artikkel 1

Gaasiõli, mille leekpunkt on vähemalt 55 °C ja mis on ette nähtud vaakumdestilleerimiseks eesmärgiga suurendada leekpunkti selle tagamiseks, et kui toodet pärast vabasse ringlusse suunamist transporditakse tsisternides, mis võivad olla saastatud, või kui sellele lisatakse voolavuse suurendamiseks petrooli, ei oleks lõpptoote leekpunkt madalam kui 55 °C, mis on üldiselt nõutav miinimum toote gaasiõlina turustamiseks, klassifitseeritakse koondnomenklatuuris järgmiselt:

| "— Rasked õlid: |

| — — Gaasiõlid: |

27100069 | — — — Muuks otstarbeks." |

Artikkel 2

Käesolev määrus jõustub 21. päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 5. veebruar 1990

Komisjoni nimel

komisjoni liige

Christiane Scrivener

[1] EÜT L 256, 7.9.1987, lk 1.

[2] EÜT L 374, 22.12.1989, lk 2.

--------------------------------------------------